Document ID: /roh_data/filtered/fineweb-2-filterrobots_roh.jsonl.gz/70530

Davart quest sboz da consultaziun ha rapportà oz il portal online «Blick.ch». En quel propona il Cussegl federal als chantuns mesiras pli severas per franar il coronavirus. Tenor il document, ch’è er avant maun a l’agentura da novitads Keystone-SDA – duaja l’obligatori da mascras vegnir extendì massivamain.
Purtar mascra en il liber ed en biros
Tenor il sboz duaja l’obligatori da mascra er valair en territoris d’abitadi en il liber. En pli duaja l’obligatori valair en ed avant indrizs e manaschis. A plazs da lavur endadens duaja valair in obligatori da mascras, sch’i n’è betg pussaivel da lavurar en in biro singul u per motivs da segirezza. Ed ils patruns duajan pussibilitar ch’ils emploiads possian far home-office nua pussaivel.